b"\n_START_ARTICLE_\nJos\xc3\xa9 Mar\xc3\xada Albi\xc3\xb1ana Sanz\n_START_SECTION_\nBiografia\n_START_PARAGRAPH_\nDurant la seua \xc3\xa8poca d'alumne de Medicina en la Universitat de Val\xc3\xa8ncia va ser un destacat capitost estudiantil. Promotor de l'associacionisme entre els estudiants, va ser un dels impulsors de la Uni\xc3\xb3n Escolar de Val\xc3\xa8ncia, constitu\xc3\xafda en 1903._NEWLINE_Ja llicenciat, va entrar en l'activitat pol\xc3\xadtica a l'ombra del Dr. Francisco Moliner Nicol\xc3\xa1s, presidint la Jovendud Liberal-Democr\xc3\xa1tica de Val\xc3\xa8ncia. Va seguir al Dr. Moliner fins a la seua defunci\xc3\xb3 en 1915._NEWLINE_S'especialitz\xc3\xa0 en neurologia a Madrid, on tamb\xc3\xa9 estudi\xc3\xa0 filosofia i lletres. Particip\xc3\xa0 en la fundaci\xc3\xb3 de la Juventud Liberal Mon\xc3\xa1rquica i el 1910 ingress\xc3\xa0 a la Reial Acad\xc3\xa8mia de Medicina amb Gregorio Mara\xc3\xb1\xc3\xb3n. El 1920 fou condecorat per Alfons XIII per la seva contribuci\xc3\xb3 durant l'epid\xc3\xa8mia de grip._NEWLINE_Durant els anys 1920 fou membre del Partit Liberal Espanyol i partidari del comte de Romanones, anticlerical i afiliat a la francma\xc3\xa7oneria. El 1921 s'instal\xc2\xb7la a M\xc3\xa8xic, on fou metge personal del president de M\xc3\xa8xic \xc3\x81lvaro Obreg\xc3\xb3n. El 1927 es declar\xc3\xa0 partidari de la dictadura de Miguel Primo de Rivera i actu\xc3\xa0 com a corresponsal del diari ABC a M\xc3\xa8xic. El 1928 torna a Espanya i participa en un homenatge a Severiano Mart\xc3\xadnez Anido i el 1930 organitz\xc3\xa0 una campanya de recollida de signatures de suport al rei._NEWLINE_Fortament influ\xc3\xaft per Benito Mussolini, el 13 d'abril de 1930, ja proclamada la Segona Rep\xc3\xbablica Espanyola, organitz\xc3\xa0 un grup paramilitar de dretes, els legionarios de Albi\xc3\xb1ana, que adopt\xc3\xa0 el nom de Partido Nacionalista Espa\xc3\xb1ol, de car\xc3\xa0cter mon\xc3\xa0rquic i orientaci\xc3\xb3 d'extrema dreta. Particip\xc3\xa0 en la revolta del general Jos\xc3\xa9 Sanjurjo, la qual cosa li cost\xc3\xa0 l'empresonament i l'exili a Las Hurdes fins al 1933. _NEWLINE_Quan torn\xc3\xa0, el seu grup fou eclipsat per la nova Falange Espa\xc3\xb1ola, en la que no va voler participar a causa de la seva defensa aferrissada de la monarquia. Assol\xc3\xad ser elegit diputat per la prov\xc3\xadncia de Burgos a les eleccions generals espanyoles de 1933, i form\xc3\xa0 part del grup parlamentari de Renovaci\xc3\xb3n Espa\xc3\xb1ola, tot i que el 1934 es va unir al Bloque Nacional de Jos\xc3\xa9 Calvo Sotelo. El 1935 cre\xc3\xa0 a Burgos el sindicat cat\xc3\xb2lic Hermandad Agr\xc3\xadcola Burgalesa i contribu\xc3\xad a indisposar els camperols castellans contra el govern republic\xc3\xa0. _NEWLINE_Particip\xc3\xa0 en la sublevaci\xc3\xb3 militar contra la Rep\xc3\xbablica a Madrid el 18 de juliol de 1936. Quan fracass\xc3\xa0, s'aixoplug\xc3\xa0 a les Corts i Diego Mart\xc3\xadnez Barrio el va conv\xc3\xa8ncer que a la pres\xc3\xb3 Model de Madrid estaria m\xc3\xa9s segur. Nogensmenys, el 23 d'agost de 1936 un grup de milicians assalten la pres\xc3\xb3 Model, i despr\xc3\xa9s una par\xc3\xb2dia de judici, \xc3\xa9s assassinat juntament amb altres detinguts."